b'\n_START_ARTICLE_\nAlaluulajan kirkko\n_START_SECTION_\nKirkon rakentaminen\n_START_PARAGRAPH_\nNykyinen Gammelstadin kirkonm\xc3\xa4ki (ruots. B\xc3\xa4rghet) oli 1200-luvulla Luulajanjoen suulla sijaitseva pienehk\xc3\xb6 saari. Saarella oli kuitenkin sijaintinsa kannalta strateginen merkitys Suomesta ja Ven\xc3\xa4j\xc3\xa4lt\xc3\xa4 sek\xc3\xa4 Tukholmasta rannikkoa pitkin ja sis\xc3\xa4maasta jokea pitkin matkustaneiden kauppiaiden kohtaamispaikkana. Kirkko alkoi l\xc3\xa4hett\xc3\xa4\xc3\xa4 alueelle pappeja P\xc3\xa4hkin\xc3\xa4saaren rauhan j\xc3\xa4lkeen ja Stenvaldin testamentin mukaan ensimm\xc3\xa4inen jumalanpalvelus paikalla pidettiin vuonna 1339, jolloin sinne oli todenn\xc3\xa4k\xc3\xb6isesti jo rakennettu vaatimaton puinen kappeli._NEWLINE_Kivikirkon paikalla aluksi olleista puisista kirkkorakennuksista ei ole s\xc3\xa4ilynyt juurikaan tietoa. Kirkon vieress\xc3\xa4 oleva pappila on ollut nykyisell\xc3\xa4 paikallaan 1370-luvulta l\xc3\xa4htien. Kivikirkkoa alettiin rakentaa vuonna 1400. Kirkon vihki k\xc3\xa4ytt\xc3\xb6\xc3\xb6n 29. kes\xc3\xa4kuuta 1492 arkkipiispa Jakob Ulfsson. Kyseinen p\xc3\xa4iv\xc3\xa4 oli apostoli Pietarin p\xc3\xa4iv\xc3\xa4, joten kirkko pyhitettiin pyh\xc3\xa4lle Pietarille._NEWLINE_Vanhin kellotapuli kirkon viereen rakennettiin 1650-luvulla. Nykyist\xc3\xa4 kellotornia edelt\xc3\xa4nyt tapuli oli puinen 1740-luvulla rakennettu ja se on sijainnut kirkosta luoteeseen. Nykyinen kellotorni, joka sijaitsee v\xc3\xa4litt\xc3\xb6m\xc3\xa4sti kirkon l\xc3\xa4nsipuolella rakennettiin vuosina 1849-1852.\n_START_SECTION_\nSisustus\n_START_PARAGRAPH_\nKirkon sis\xc3\xa4sein\xc3\xa4t on kalkittu valkoisiksi. Kuorissa on 1500-luvun alkupuolelta per\xc3\xa4isin olevia maalauksia, jotka on tehty luultavasti Albertus Pictorin koulussa tai ty\xc3\xb6pajassa. Maalaukset oli peitetty kalkilla 1745-1909, mink\xc3\xa4 j\xc3\xa4lkeen ne entis\xc3\xb6itiin. Vuosina 1969-71 tehtyjen korjaust\xc3\xb6iden yhteydess\xc3\xa4 kirkon lattia p\xc3\xa4\xc3\xa4llystettiin harmailla kalkkikivilaatoilla._NEWLINE_Alttarikaappi valmistettiin Antwerpeniss\xc3\xa4 noin 1520 ja sen runsaat puukaiverrukset kertovat Kristuksen k\xc3\xa4rsimyshistorian. Alttarikaappia pidet\xc3\xa4\xc3\xa4n er\xc3\xa4\xc3\xa4n\xc3\xa4 Ruotsin hienoimmista lajissaan. Luulajan talonpojat maksoivat aikoinaan alttarikaapista 900 markkaa hopeassa. Kuorissa on my\xc3\xb6s my\xc3\xb6h\xc3\xa4iskeskiajalta per\xc3\xa4isin olevia istuimia koristeellisine p\xc3\xa4\xc3\xa4tyineen. Marmorinen kastemalja ja riemukaaren alla oleva krusifiksi ovat per\xc3\xa4isin my\xc3\xb6s my\xc3\xb6h\xc3\xa4iskeskiajalta. Keskikes\xc3\xa4ll\xc3\xa4 laskeva aurinko valaisee krusifiksin. Puinen saarnastuoli on Nils Fluurin k\xc3\xa4denj\xc3\xa4lke\xc3\xa4 vuodelta 1712. Siihen liittyv\xc3\xa4t puuveistokset valmistuivat 1745 ja saivat jo tuolloin nykyiset v\xc3\xa4rins\xc3\xa4. Nils Fluur on my\xc3\xb6s veist\xc3\xa4nyt kirkossa olevien muistotaulujen kehykset._NEWLINE_Kirkon uruissa on 55 \xc3\xa4\xc3\xa4nikertaa ja 4200 urkupilli\xc3\xa4. Pillien koko vaihtelee viidest\xc3\xa4 millimetrist\xc3\xa4 kuuteen metriin saakka. Urut rakensi Gr\xc3\xb6nlunds orgelbyggeri, Gammelstad AB ja ne otettiin k\xc3\xa4ytt\xc3\xb6\xc3\xb6n 1971.\n_START_SECTION_\nKellotorni\n_START_PARAGRAPH_\nNykyinen kellotorni otettiin k\xc3\xa4ytt\xc3\xb6\xc3\xb6n 1852 ja se on muurattu luonnonkivest\xc3\xa4 ja tiilest\xc3\xa4. Torni on rapattu ja sen yl\xc3\xa4osa on rakennettu puusta. Tornissa on peltikatto. Tornin suurin kello on metallia (ruots. malm), joka koostuu 80% kuparista ja 20% tinasta. Kello hankittiin 1554 ja se valettiin uudelleen kolmannen kerran 1747. Kello painaa 1\xc2\xa0930\xc2\xa0kg, se on 149\xc2\xa0cm korkea ja sen halkaisija on 152\xc2\xa0cm. Kellotornin pienempi kello on samaa materiaalia ja hankittu 1684. Se valettiin toisen kerran 1851. Pienempi kello painaa 1\xc2\xa0680\xc2\xa0kg, se on 135\xc2\xa0cm korkea ja halkaisijaltaan 145\xc2\xa0cm.'